Biex tfakkar il-Jum Ewropew tal-Vittmi tal-Kriminalità, il-Viċi President għall-Valuri u t-Trasparenza Věra Jourová u l-Kummissarju għall-Ġustizzja Didier Reynders ħarġu din l-istqarrija: “Kull sena miljuni ta' persuni fl-Unjoni Ewropea jisfgħu vittmi tal-kriminalità. Il-pandemija tal-COVID-19 ħalliet l-impatt tagħha wkoll. Matul il-miżuri tal-lockdown rajna żieda fil-vjolenza domestika, fl-abbuż sesswali tat-tfal, fiċ-ċiberkriminalità, u fir-reati ta' mibegħda razzisti u dawk ksenofobiċi. Dawn il-vittmi jeħtieġu attenzjoni partikolari. Bosta minn dawn il-vittmi ma jafux xi drittijiet għandhom. Ta' sikwit ma jkunux iridu, jew ikunu wisq imbeżża' biex jirrapportaw reati lill-awtoritajiet. Minħabba f'hekk, għadd kbir wisq ta' vittmi tal-kriminalità jitħallew mingħajr aċċess għall-ġustizzja u għal appoġġ xieraq. L-ewwel pass biex nibdlu dawn l-affarijiet huwa li nagħtu s-setgħa lill-vittmi, speċjalment lil dawk li l-aktar huma vulnerabbli bħall-vittmi ta' vjolenza abbażi tal-ġeneru jew ta' reat ta' mibegħda. Is-sena li għaddiet ippreżentajna l-ewwel strateġija għad-drittijiet tal-vittmi li qatt saret, b'enfasi fuq l-għoti tas-setgħa lill-vittmi biex jirrapportaw reati u jingħataw l-appoġġ li jeħtieġu, ikunu fejn ikunu fl-UE, jew ikunu xi jkunu ċ-ċirkostanzi tar-reati li jseħħ. It-tieni pass huwa li naħdmu id f'id. Ħtarna l-ewwel Koordinatur għad-drittijiet tal-vittmi u ħloqna l-Pjattaforma tal-UE dwar id-Drittijiet tal-Vittmi, u b'hekk laqqajna għall-ewwel darba l-atturi kollha fil-livell tal-UE fir-rigward tad-drittijiet tal-vittmi. L-għajnuna lill-vittmi biex jirkupraw mit-tbatija tagħhom u jerġħu jibdew jgħixu hija kompitu diffiċli u twil li jista' jitwettaq biss permezz ta' kooperazzjoni mill-qrib bejn l-atturi kollha fil-livell tal-UE u f'dak nazzjonali.” Sfond Kull sena miljuni ta' persuni fl-Unjoni Ewropea jisfgħu vittmi tal-kriminalità. Fl-2017, madwar 15-il miljun persuna kienu vittmi ta' reati serji, bħall-omiċidju, l-abbuż sesswali tat-tfal jew il-ħtif ta' persuni. L-iskala tal-vjolenza abbażi ta' ġeneru fl-UE hija allarmanti: mara minn kull tlieta (33 %) esperjenzat vjolenza fiżika u/jew sesswali mill-età ta' 15-il sena 'l quddiem. Huma biss madwar terz tan-nisa li jiġu abbużati fiżikament jew sesswalment, l-aktar mis-sħab tagħhom jew mill-qraba stretti, li jikkuntattjaw lill-awtoritajiet. Il-lockdown tas-soċjetà matul il-pandemija tal-COVID-19 irriżulta f'żieda fil-vjolenza domestika, fl-abbuż sesswali tat-tfal u fiċ-ċiberkriminalità, kif ukoll fir-reati ta' mibegħda razzisti u ksenofobiċi. L-UE għandha fis-seħħ sett ta' regoli solidi għall-ġlieda kontra l-vjolenza u biex tingħata għajnuna lill-vittmi tal-kriminalità: Fl-24 ta' Ġunju 2020 il-Kummissjoni ppreżentat Strateġija ġdida għad-Drittijiet tal-Vittmi għall-2020-2024 biex tiżgura li l-vittmi tal-kriminalità jkunu jistgħu jserrħu fuq id-drittijiet tagħhom, iseħħ fejn iseħħ ir-reat fl-UE. Fid-19 ta' Frar, l-Aġenzija għad-Drittijiet Fundamentali ppubblikat l-ewwel stħarriġ dwar il-vittimizzazzjoni tal-kriminalità madwar l-UE. Għal Aktar Informazzjoni